Papersnake/gushiwen huggingface dataset:
江上
寇准（宋代）

古岸萧萧闻去雁，平芜杳杳更斜晖。
空江极目望不尽，枫叶半红人未归。
题金华宗原常双溪洗药图
吴溥（明代）

洗药临溪头，水流溪尾香。
居人饮溪水，百年跻寿康。
石路曲盘蛇，山花如锦黄。
日暮携药归，香风满衣裳。
句 其六
洪刍（宋代）

但使添丁长，终兴谢客家。
秋夜二首 其一
陆游（宋代）

灯欲残时酒半消，断砧疏雨共无憀。老来万事浑非昔，惟有诗情似灞桥。
寄友人三首
王安石（宋代）

一别三年各一方，此身漂荡只殊乡。
看沙更觉蓬莱浅，数日空惊霹雳忙。
渺渺水波低赤岸，蒙蒙云气淡扶桑。
登临旧兴无多在，但有浮槎意未忘。
次余仲庸松风阁韵十九首 其一
裘万顷（宋代）

烂熳花阴覆短墙，花开时候日偏长。
道人不被春勾引，到处惟闻檐蔔香。
送张祥之房陵
孟浩然（唐代）

我家南渡头，惯习野人舟。日夕弄清浅，林湍逆上流。

山河据形胜，天地生豪酋。君意在利往，知音期自投。
茶
陈东（宋代）

偏爱君家碧玉盘，建溪云脚未尝乾。
书生自恨无金换，聊以诗章乞数团。
瑞安宰刘伯协载酒游赵园叔静道甫子宜行之同
陈傅良（宋代）

上巳所余春有几，不堪风雨付春愁。
君能载酒知谁侣，我欲看花不自由。
倚岸小舟谋未定，隔林斜日故相投。
莓苔踏遍篝灯去，收拾残红插满头。
题衡阳隐士山居
杜荀鹤（唐代）

闲居不问世如何，云起山门日已斜。
放鹤去寻三岛客，任人来已四时花。
松醪腊酝安神酒，布水宵煎觅句茶。
毕竟金多也头白，算来争得似君家。
罗盏山
张灏（宋代）

道盏原非盏，言罗不是罗。
只因山突起，个个尽如螺。
夏日会修行段将军宅
顾非熊（唐代）

爱君书院静，莎覆藓阶浓。连穗古藤暗，领雏幽鸟重。

樽前迎远客，林杪见晴峰。谁谓朱门内，云山满座逢。
吊矿坑惠灯上人
梅尧臣（宋代）

生栖云际巘，没葬寺傍村。
破案残经卷，新坟出树根。
松悲隔溪路，月照旧山门。
自昔多诗句，而今几许存。
筝
张祜（唐代）

绰绰下云烟，微收皓腕鲜。
夜风生碧柱，春水咽红弦。
翠佩轻犹触，莺枝涩未迁。
芳音何更妙，清月共婵娟。
泽卿兰亭考用工深矣携攻愧大参诗见访次韵并呈放翁待制
黄由（宋代）

字入昭陵不可摹，后来仅及晋之馀。识真盍向龟堂问，敢谓牵联亦得书。
秋日书怀寄白宾客
刘禹锡（唐代）

州远雄无益，年高健亦衰。兴情逢酒在，筋力上楼知。

蝉噪芳意尽，雁来愁望时。商山紫芝客，应不向秋悲。
游洞霄
骆安基（宋代）

扪萝探得云根路，直入云山最深处。
主人心似青山间，云亦无心自来去。
句
晃逈（宋代）

耳音清亮好，最爱梦醒时。
学道
姜特立（宋代）

学道不须奇，无为胜有为。
气平无间断，心静自清夷。
意钓非关饵，行歌不为诗。
随缘皆自在，何患不期颐。
八月七日夜对月
李光（宋代）

仲秋气已爽，林壑雨新过。忽惊浮霭空，乍觉天宇大。

夜凉风露浮，佳月才半破。浮辉渐可爱，入户惊照坐。

团圞绕中庭，有似蚁循磨。西山耸冈峦，轮侧愁易堕。

魏子不解饮，诗语颇顿挫。呼儿聊与盏，我唱渠辄和。

停杯看月落，客去未能卧。海月夜夜好，新诗幸频课。
借虚谷太博狂吟十诗韵书怀并呈太博
杨公远（宋代）

失笑如何了此生，须教日日醉乌程。
是非不较人情好，穷达休乌世路平。
钓月耕云何限乐，枕流漱石有余清。
近来转觉身强健，剩喜双瞳炯炯明。
下第
姚合（唐代）

枉为乡里举，射鹄艺浑疏。归路羞人问，春城赁舍居。

闭门辞杂客，开箧读生书。以此投知己，还因胜自馀。
次韵季共月夜见怀竹坡用子绍韵 其七
周紫芝（宋代）

铅刀不可切坚玉，敝筐岂能持大屋。强驱跛鳖当前锋，看公诗成如破竹。
颂一百则
释重顯（宋代）

六识无功伸一问，作家曾共辨来端。
茫茫急水打毬子，落处不停谁解看。
洞仙歌
刘弇（宋代）

凄凉楚弄，行客肠曾断。涛卷秋容暗淮甸。去年时、还是今日孤舟，烟浪里，身与江云共远。

别来丹枕梦，几过沧洲，皓月而今为谁满。薄幸苦无端，误却婵娟，有人在、玉楼天半。最不愤、西风破帆来，甚时节，收拾望中心眼。
应庵和尚赞
释智遇（宋代）

奋劈胸拳，捞摸虚空骨髓。
开活入眼，瞎却自己顶门。
从芘海涌峰危，是谓东山正续。
晋松和樗庵先生韵
黄定文（清代）

阿育王山古灵窟，奇气独辟天南垂。千年灵秀蕴不发，乃与佛氏留军持。

支离老树独高踞，佛塔偶寄冰霜姿。辟如陶令入莲社，一笑不见我与而。

横空偃蹇掉头去，臭味安肯联庄施。显神藏用葆灵质，岂若樗散传卮词。

樗庵先生古模楷，杖策独与山林期。入山寻松若寻友，苍髯捧手相提携。

从游更得未曾有，如读异书神为移。昔从图经见之久，目所未到心先追。

谁知闻见总不逮，咫尺不到山灵嗤。坐久凉月出东岭，山风不动龙吟迟。

石坛冷落坐未得，寒光自老千年枝。千年游屐几万辈，诗仙诗鬼来无时。

都将险语供写照，千颂万偈谁留遗。先生一笑拈霜髭，姓名落落长松知。

羊公自与岘山古，俪以湛等宁非痴。圣镫佛火置勿问，岁寒之友斯取斯。
早行
刘克庄（宋代）

店妪明灯送，前村认未真。
山头云似雪，陌上树如人。
渐觉高星少，才分远烧新。
何烦看堠子，来往暗知津。
题曾见卓此君轩
曾丰（宋代）

衣冠济济友若昆，诗书纚纚子若孙。
容有玉立人照门，得无玉立物照轩。
轩外清凉别乾坤，一点尘俗不得干。
其间盖有此君存，此君根性抱岁寒。
初交可作久要看，主人对之忘朝昏。
茶鼎烟中炉薰燔，酒尊阴里书帙翻。
坐探物初穷道原，中有所得不自尊。
与此君结终身欢，莫逆之意寓不言。
行藏相约无背辕，数犹未偶姑屈蟠。
峻节孤标老丘园，天假其时忽腾掀，
凤鸣龙化骸听观。功成来受声利吞，
白云深处同归根。
酒熟
安志文（清代）

酒熟共谁饮，所招在比邻。彼此互往来，情如骨肉亲。

上交易流谄，勿宜邀贵宾。虽与暂殷勤，反面终路人。

何如东家翁，朴实乃天民。所言易轮胆，开口见天真。

痛饮不辞醉，笑落头上巾。老死在醉乡，安知贱与贫。

不随草木腐，岂必绩麒麟。
颂古三十一首
释安永（宋代）

独向沧溟截众流，等閒舞棹掷金钩。
白云不露烟波阔，横笛一声天地秋。
梦感
梅尧臣（宋代）

生哀百十载，死苦千万春。
何为千万春，厚地不复晨。
我非忘情者，梦故不梦新。
宛若昔之日，言语寻常亲。
及寤动悲肠，痛送如刮鳞。
句
萧贯（宋代）

十二峣关隐空绿，兽猊呼焰椒壁馥。
渴乌涓涓不相续，辘轳欲转霏红玉。
百刻香残陨莲烛，九龙吐水漫寒浆。
红绡佩鱼无左珰，两两趋走瞻扶桑。
红萍半圭山波面，回首觚棱九霞绚。
鸣鞘声從天上来，大剑高冠满前殿。
奉和人日清晖阁宴群臣遇雪应制
刘宪（唐代）

舆辇乘人日，登临上凤京。风寻歌曲飏，雪向舞行萦。

千官随兴合，万福与时并。承恩长若此，微贱幸升平。
三峰康道人墨梅三首 其三
朱松（宋代）

缃囊墨本入宣和，林下霜晨手自呵。不学霜台要全树，动人春色一枝多。
中兴寺环翠阁
乔梦符（宋代）

□尽烟波阔，风多客袂凉。
清谈饶有致，白日不知长。
麦陇高低熟，缫车哑轧忙。
归来犹怪早，人影在斜阳。
再和 其一
孙觌（宋代）

乌啼鹊噪晚庭空，并舍相呼入酒中。逐影故惭夸父日，披襟聊快楚王风。

牛衣泣卧悲游子，鸠杖欢迎愧老翁。笑我独醒成底事，一邱之貉古今同。
送人归昌州
释了惠（宋代）

见说家山富海棠，杜陵才短没篇章。
烦君开口道一句，撺掇教他分外香。
送真舍人帅江西八首 其六
刘克庄（宋代）

自昔安危等置棋，系人著数匪天为。何因国手来当局，要看开奁布子时。
竹里桃花
白玉蟾（宋代）

风吹雨洗玉猗猗，云捲霞舒锦陆离。
竹夹桃花花映竹，雅如翠障绣西施。
咸平生日 其二
韩驹（宋代）

已向丛霄侍玉宸，朅来端为付经纶。不须更说人间事，曾是仙中第一人。
送从弟皮崇归复州
皮日休（唐代）

羡尔优游正少年，竟陵烟月似吴天。车螯近岸无妨取，

舴艋随风不费牵。处处路傍千顷稻，家家门外一渠莲。

殷勤莫笑襄阳住，为爱南溪缩项鳊。
清明前一日友人招泛东湖
陈宗仁（宋代）

令节正逢一百五，轻舟閒泛两三人。
弄珠楼下波如酒，醖碧摇红潏潏新。
池州府石埭县
黄彦平（宋代）

腰舆径度远人村，猿鸟声中日易昏。
山合翠屏迷出入，路随流易听潺湲。
驾岩鉴壁花无主，洗雨梳风暖自繁。
只欠相逢具鸡黍，便从人说到桃源。
声声慢
佚名（宋代）

严凝天气，近腊时节，寒梅暗绽疏枝。素艳琼苞，盈盈掩映亭池。雪中欺寒探暖，替东君、先报芳菲。暗香远，把荒林幽圃，景致妆迟。
别是一般风韵，超群卉、不待淡荡风吹。雅态仪容，特地惹起相思。折来画堂宴赏，向尊前、吟咏怜伊。渐开尽，算闲花、野草怎知。
当涂将归留别葛谦斋
安致远（清代）

残春南寺客，日日计归程。旅梦松阴满，乡思艾叶生。

莺花催客恨，风雨壮溪声。莫作江南客，从来多旅情。
季夏驻云中
翁万达（明代）

云中六月凉如水，塞上千营重似山。缚虏谁将神草结，供军须是血蚨还。

青林猎火秋声近，粉堞悲笳暮色间。闻道黄河将饮马，诸君何以镇秦关。
春雨
楼钥（宋代）

石斗微微覆浅沙，兰丛短短茁青芽。
春花著眼未云久，花事于人渐有涯。
古剑池
来鹄（唐代）

秋水莲花三四枝，我来慷慨步迟迟。

不决浮云斩邪佞，直成龙去欲何为。
词变 步蟾宫 其二十八 变夜行船
丁澎（清代）

晓风帘竹吹烟细。揉酥玉、新妆粉腻。鸟愁花怨怯还扶，早鸠啼、粉天晴未。

小凤留钗看欲醉。凭栏曲、袖罗轻倚。扫淡蛾尖，暗消香袅，花飞阁、茵铺翠。
春怀十首
汪莘（宋代）

日酿天正绿，风酣麦方秋。
闲携稚子辈，眷言共春游。
芒鞋过涧壑，竹杖穿林丘。
东西随所适，语嘿颇自由。
亦有一樽酒，父子相献酬。
山花既含笑，野草亦忘忧。
一轮渐隐隐，半规尚悠悠。
归路何所叹，古人可与谋。
光福塘上
范成大（宋代）

指点炊烟隔莽苍，午餐应可寄前庄。
鸡声人语小家乐，木叶草前深巷香。
春去已空衣尚絮，雨来何晚稻初芒。
祗今农事村村急，第一先陂贮水塘。
丁丑同蒋力父东归至城诗以别之
王迈（宋代）

发轫神皋愁热甚，解骖乡井得凉多，
半生相托左右手，一日同收甲乙科。
老我已锄年少习，期君共守岁寒柯。
荣华富贵邯郸枕，惟孝惟忠久不磨。
柴墟怀古
恽格（明代）

金牌旧恨泣鲛绡，江岸荒祠尚寂寥。自昔河山征战地，至今风雨鬼神朝。

涛翻白马东来急，天接黄龙北望遥。极目寒烟凭吊处，长虹中夜出云霄。
题花十绝句 其三
程公许（宋代）

杨花漠漠乱晴空，翠幰箯舆御晚风。试与徐园评绝品，紫毬曲柄状元红。
齐安
杨冠卿（宋代）

寂寞东坡对竹楼，两公陈迹是前修。
津亭倚柁还商子，雪后独为江上游。
题龟山塔前一首
杨万里（宋代）

龟山独出压淮流，宝塔仍居最上头。
印笔书空天作纸，玉龙拔上海成湫。
向来一厄遭群犬，挽以六丁兼万牛。
逆血腥膻化为碧，空馀风雨鬼啾啾。
惜花
于鹄（唐代）

夜来花欲尽，始惜两三枝。早起寻稀处，闲眠记落时。

蕊焦蜂自散，蒂折蝶还移。攀著殷勤别，明年更有期。
感慈元殿事
汪元量（宋代）

翠华扶辇出彤庭，蜜炬星繁天未明。
鵷鹭分行江上别，熊罴从驾雨中行。
绿波淼淼浮三殿，紫禁沈沈断六更。
惟有周遭山似洛，不堪回首泪纵横。
无题
陈允平（宋代）

鲛绡帘卷锦屏开，弱柳丝丝拂吹台。
闲品琵琶不成调，落花飞趁晓风来。
熊主簿示梅花十绝诗至梅花已过因观海棠辄次
刘克庄（宋代）

几树繁红映碧湾，苎萝山下见芳颜。
分明消得黄金屋，却堕荒蹊野径间。
戏友不识砚
戴泰（宋代）

古今天下多奇石，甲品从来只数端。
千丈割云潭影湿，一泓贮水月光寒。
青瞳要辨生鸲眼，紫色须求死马肝。
鼠璞易投荆璞价，请君试买砚笺看。
布袋赞
释师范（宋代）

巡行掠布，既饱且醉。
无用心处，打个喷嚏。
更言是真弥勒，想见别有假底。
玩珠吟
天然（唐代）

识得衣中宝，无明醉自惺。百骸俱溃散，一物镇长灵。

知境浑非俱，寻珠不定形。悟即三身佛，迷疑万卷经。

在心心岂测，居耳耳难听。罔像先天地，渊玄出杳冥。

本刚非锻鍊，元净莫澄停。盘泊逾朝日，玲珑映晓星。

瑞光流不灭，真澄浊还清。鉴照崆峒寂，劳笼法界明。

剉凡功不灭，超圣果非盈。龙女心亲献，蛇王口自倾。

护鹅人却活，黄雀义犹轻。解语非关舌，能言不是声。

绝边弥瀚漫，三际等空平。演教非为教，闻名不认名。

二边俱不立，中道不须行。见月休看指，归家罢问程。

识心岂测佛，何佛更堪成。
金刚随机无尽颂 其六 一合相理分第三十
释印肃（宋代）

尘尘井觑驴，莫怪目区区。妄迷争瓦砾，不识夜明珠。
干明院门望江山怀淮阳城南步二首
张耒（宋代）

忆昨淮阳把酒，目前惟欠山林。
江上云岑千垒，何为特地愁心。
次来韵
彭汝砺（宋代）

山川不见石泉城，风日摇摇想旆旌。鸑鷟老寻丹穴宿，骅骝饥上赤霄行。

隆冬霜雪伤萍泛，末路埃尘忆盖倾。父老祇知荣衣绣，乡人未会贵登瀛。
奉和幸江都应诏
虞世南（唐代）

南国行周化，稽山秘夏图。百王岂殊轨，千载协前谟。

肆觐遵时豫，顺动悦来苏。安流进玉轴，戒道翼金吾。

龙旂焕辰象，凤吹溢川涂。封唐昔敷锡，分陕被荆吴。

沐道咸知让，慕义久成都。冬律初飞管，阳鸟正衔芦。

严飙肃林薄，暧景澹江湖。鸿私浃幽远，厚泽润凋枯。

虞琴起歌咏，汉筑动巴歈.多幸沾行苇，无庸类散樗。
金山寺
邝日晋（明代）

天风吹欲去，孤坐四无邻。树杪洪涛落，云移杰阁新。

夜灯分钓艇，朝钵乞鲛人。欲浣江心水，禅衣不染尘。
闻锡泉舅氏欲解官归先此奉迓
陶益（明代）

十年作客分歧路，千里裁诗寄岭梅。难和阳春怜隔阔，有缘灯火望归来。

扁舟已许浮珠海，卓锡应携访玉台。怀古思乡情不少，愧无似舅一清才。
送张参戎镇秦川
徐熥（明代）

铁衣曾典羽林兵，又握铜符海上行。此日八蛮传露布，同时诸将拜霓旌。

臂开鹊血弓流影，腰泣龙魂剑有声。见说辕门容揖客，可能前箸借书生。
病中
陆游（宋代）

风雨暗江天，幽窗起复眠。
忍穷安晚境，留病压灾年。
客助修琴料，僧分买药钱。
余生均逆旅，未死且陶然。
西江月·红蓼花繁映月
吴承恩（明代）

红蓼花繁映月，黄芦叶乱摇风。碧天清远楚江空，牵搅一潭星动。
入网大鱼作队，吞钩小鳜成丛。得来烹煮味偏浓，笑傲江湖打哄。
春
翁定（宋代）

睡起庭前立片时，寂无人到乱云飞。杨花吹尽莺声懒，小雨廉纤春已归。
笠泽渔父词（四首）
文彭（明代）

吴淞江上是侬家，每到秋来爱荻花。
眠未足，日初斜，起坐船头看落霞。
和泉上人
黄公度（宋代）

芒鞋踏遍万山松,得得归来丈室中。破祴一身在悬罄，
清谈对客似撞钟。名家要看惊人举，
觅句何须效我穷。春雨地炉分半坐，
便疑身住古禅丛。
金陵杂兴二百首
苏泂（宋代）

孙陵冈上丛生草，太傅坟前没字碑。
人世百年元有限，何须功业更巍巍。
送周启贤自月城回郡二首 其二
蒋葆元（清代）

卌年故我误儒衣，时命邅迍与世违。春雨心情连日恶，晨星朋旧近来稀。

荻牙白茁河豚上，柳眼青含江鲚肥。试看两行襟上泪，送行时节为君挥。
别濠乐主人
丘葵（宋代）

客中四月衣犹裌，桐下今年米似金。
惘惘江山归兴动，悠悠岁月主恩深。
三春已过仍淫雨，百事无缘空苦心。
五十三年堪一笑，白头底用觅知音。
推镰
王祯（元代）

北方寒早多晚禾，赤茎乌粒连山阿。霜馀日薄熟且过，脆落不耐挥刈何。

因物制器用靡他，田夫已见伐长柯。一钩偃月镰新磨，置之叉头行两砣。

仍加修杖双眉蛾，推拥捷胜轮走坡。左捩忽若持横戈，原头积穗云长拖。

秋成助敛知时和，欲充粝食无饥魔。北风捲地翻长河，此时镰也收加多，试向田翁云此歌。
偈颂七十六首
释师范（宋代）

六月火边坐，三冬水裹走。
怒中呈笑面，闹处伸毛手。
满载没底船，归来重抖擞。
抖擞个甚麽，苏州有，
常州有。
寒夜宿李远及书床同读叶太保诗集
何转书（明代）

谡谡霜风裂窗纸，屋梁落月光如晷。百忧辗转不成寐，意气感君为君起。

眼空千古谁足俦，篆刻雕虫亦奚以。董闱藜火检缣缃，讨得盛明一诗史。

篇中三复引杯长，唾壶击缺宝刀委。马革先贤何苦辛，年来笑我肉生髀。

长歌风雨走龙蛇，严律冰霜如壁垒。弯弧射虎矢入石，万夫那得不披靡。

毫锋墨锷孰可当，其为力也或如此。君不见奇男舞勺年，风雷摧下身不颠。

掩骸瘗骨亦童稚，鹰犬步伍已肃然。弱冠榜花明照人，三都骋誉等纤尘。

驱蝗渡虎不足道，开疆歼贼尤殊勋。君不见节钺遥临贵竹时，播酋胆落如悬丝。

可奈渴蛟与饥虎，获取稛载填沟池。瑰丽珠玑瓜子金，掖庭婉转皆为持。

上书请讨不见用，终为西南一疮痍。误国奸臣易世见，姚宋没后空回思。

又不见甘肃悬河外单弱，以步当骑如捕鹊。万簇霜毛剪剪交，拐子马前皆铁脚。

战车五疏达九重，巩固皇图资庙略。宁夏潢池内弄兵，一席未暖气磅礴。

宁夏外连西北胡，马肥卒悍日长驱。元戎鼠窜全陕动，赐剑无光一竖儒。

乾坤此际几倾覆，公破锦囊展骥足。牵挠排挤二十年，指挥今得行吾独。

激水拿舟陆地行，决河过堞天为浊。又不见函首乞降款款词，三军置酒烹肥牲。

武官李麻无远虑，文官监者亦为宜。公独厉色斩降旗，一哱自焚一哱羁。

李广由来本数奇，太仓嫉沮公不知。时王太仓当轴但知坚请骸骨归，归后东征频丧师。

若留数载靖边陲，河山万古壮鸿基。余生也晚事已非，束发遭逢国运衰。

大厦难将一木支，丹书玉笥无可施。掩泪读公长短诗，雪宵相对交涕洟。

一沾君裳，一湿我衣。漏尽红轮东海垂，阳回万户春葳蕤。

又听黄鸟啭南枝，渥洼骏马何奔驰。暖阁梅花酒一卮，蛟龙潜跃会有期。

大材晚就古所推，旂常勋伐君与谁。
重至秀山售屋将归十首
方回（元代）

无复黄金带，空余白雪须。
满城惊再至，一马与同癯。
意广轻余子，时难老腐儒。
故园犹可灌，终不叹穷途。
孤兴
贺朝（唐代）

晴日暖珠箔，夭桃色正新。红粉青镜中，娟娟可怜嚬。

君子在遐险，蕙心谁见珍。罗幕空掩昼，玉颜静移春。

江瑟语幽独，再三情未申。黄鹄千里翅，芳音迟所因。
浣溪沙·半夜银山上积苏
苏轼（宋代）

半夜银山上积苏，朝来九陌带随车。涛江烟渚一时无。
空腹有诗衣有结，湿薪如桂米如珠。冻吟谁伴捻髭须。
三洲歌 其二
李攀龙（明代）

闻欢扬州去，大艑居上头。一载五百万，两载千万馀。
句
朱斗文（宋代）

空存渌水桥，不见青苔寺。
偈颂一百零一首
释慧性（宋代）

天寒日短，三平二满。
虎咬大蟲，雄鸡生卵。
丙子兵祸台温为烈宁海虽经焚掠然耕者不废丁
舒岳祥（宋代）

去鸟仍回白，残阳更借红。
伤今兵乱后，人醉不如枫。
生秋诗用元微之生春诗韵 其二十
弘历（清代）

何处生秋早，秋生濛雨中。一番寒乍峭，几缕细因风。

蛩咽莎常湿，蜗盘泥尚融。陡怀有鸟咏，已是少年丛。
鼋头渚
华云（明代）

路入桃源九曲环，早春放棹碧云间。瑶台倒映参差树，玉镜平开远近山。

片片峰霞开罨画，微微石溜起潺湲。胜游况值云霄客，共羡轻鸥去不还。
江子山亲家物故十有八年矣，吉人谢世，时切于怀，用赋长句
缪思勃（清代）

生喜天真恶人巧，与世不谐常潦倒。廿年不见素心人，风月无情天地老。

忆昔交知久更亲，先为管鲍继朱陈。有时赌酒灯将灺，有时鏖文鸡欲鸣。

酒酣文成放意睡，睡起相对意思平。不知人世有畛域，融融泄泄物皆春。

斯人一去使我独，顾影凄清直到今。
子益教授再用韵赋弈自审机从谏之诲某复和呈
魏了翁（宋代）

从衡腷膊竞相酬，伺击羸行纬复游。
或把疑兵胜淝水，或乘猛势失荆州。
武牢关
罗隐（唐代）

楚人曾此限封疆，不见清阴六里长。一壑暮声何怨望，

数峰秋势自颠狂。由来四皓须神伏，大抵秦皇谩气强。

欲学鸡鸣试关吏，太平时节懒思量。
赠狄国寅
王洙（宋代）

每读梁公传，青编日屡开。
神交慕英烈，自喜见云来。
一命须朝禄，连章荐楚材。
凡昇黄绶秩，世代乃身媒。
念奴娇 小盎春兰盛开与水仙相掩映瓶梅暗香复尔清冽雨窗无事婆娑其间词以咏之
陈维崧（清代）

兰滋梅粉，被宵来厌浥，嫣然新沐。晓色幽幽凉逼砚，冷翠遥连沐竹。

更喜仙葩，才离水国，也把幽芬扑。娇痕媚靥，一时雨后开足。

浪说天上琼花，月中桂子，多少閒荣辱。只有疏枝和野卉，领彀一生閒福。

散发林端，支颐涧侧，日取南华录。素瓷凝雪，小廊又报茶熟。
画眉
梁清标（清代）

绿窗唤醒梦于于，清昼雕笼婉转呼。淡扫偏嫌螺黛染，晓妆偷转远山图。

不须好句驯鹦鹉，绝胜佳人唱《鹧鸪》。想像当年京兆笔，赵家姊妹妒还无。
送以照上人
饶节（宋代）

三年坐夏饱湖山，梦绕江南身未还。一见道人知妙质，暂闻乡语破衰颜。

朱轮华毂何曾乏，白拂长藤自不闲。特立如师世无几，为君出户立潺湲。
送王致道代祠北岳北海济渎南镇
陈旅（元代）

皇帝斋明守镇圭，祠官奉节出金闺。北寻海渎瞻恒岳，南涉江淮上会稽。

山下灵风吹桂棹，云边仙树拂丹梯。王褒空有《甘泉》颂，投老还乡祀碧鸡。
送胡兄远游
方逢辰（宋代）

人言行路险于山，君却乘槎欲问天。
毕竟家邦总闻达，鸡鸣猛著祖生鞭。
京口别石龟翁际可
戴复古（宋代）

把剑樽前砍地歌，有何留恋此蹉跎。
心期难与俗子道，世事不如人意多。
莲叶已空犹有藕，菊花虽老不成莎。
扁舟四海五湖上，何处不堪披钓簑。
次韵宋尚书山居十五咏·竹径
方岳（宋代）

此君老去更风猷，冰雪生寒我辈流。
穿径略容携客共，交情畴昔雅相投。
鹿耳门口夜泊遭风
卓肇昌（清代）

滔滔天上涌，栖泊未遑安。独夜江中梦，惊涛雨后看。

长縆绵浦阔，孤岛觉栖单。愁耐今宵永，胆深六月寒。

阴荧疑远近，怒激听凄酸。晴晓梢移陌，潮痕尚未乾。
送汤岐公镇会稽
陆游（宋代）

吴越东西州，浙江限其中。
黄旗高十丈，大舟凌虚空。
都人送留守，郡吏迎相公。
江心波涛壮，帐下鼓角雄。
乐哉公何憾，廷论则未同。
永怀前年秋，群胡方啸凶，闾左发蓟北，戈船满山东。
旧盟顾未解，谁敢婴其锋？公时立殿上，措置极雍容。
南荒窜骄将，京口起元戎。
旧勋与宿贵，屏气听指踪。
规模一朝定，强虏终归穷。
当时谓易耳，未见回天功；及今始大服，咨嗟到儿童。
天心佑社稷，主圣肖祖宗。
旌节早来朝，笑谈折遐冲。
人月圆（壬午生日，时初遇会庆节，至翌日小集）
张纲（宋代）

封人祝望尧云了，归路蔼欢声。何妨明日，开筵笑语，聊庆初生。

何闲岁晚身犹健，兰玉更盈庭。持杯为寿，从教夜醉，谁怕参横。
早春秋水园看梅花 其一
梅枚（清代）

尺五城南韦杜庄，紫薇红药碧筼筜。就中别有萧疏意，一院梅花间白杨。
谢袁起岩使君借贡院居
陈造（宋代）

久晴忽一雨，为洗暑气烦。
斯人作欣慼，造物无怨恩。
我方堕穷涂，独能庇寒暄。
公亦不自德，自笑烦於言。
崇福庵
韩淲（宋代）

蓊郁千山曲，周游一径斜。老身多岁月，闲地少风沙。

度密来尤迥，凭高望更赊。小庵含法界，不待野僧茶。
舟行湘岸见早梅盛开
张舜民（宋代）

江上篱边见早梅，天寒地暖数枝开。
为怜北客漂流远，偷报东君信息回。
香气轻於新酿熟，襟怀重似故人来。
舟中莫问无兼有，急急呼儿贳酒杯。
正仲过凤栖临行赠别
舒岳祥（宋代）

甲子春晴好，凤栖理去鞍。
江湖一叶小，风雨对床寒。
鼻鼾声何壮，灯花夜未阑。
纷纷多盗日，吾党敢求安。
独过知津阁二首 其二
赵蕃（宋代）

忆昔孟东野，作尉悲龙钟。有诗即景赋，大吏怒不容。

我痴坐移官，避事得养慵。寄语鸥鹭辈，勿惊足音跫。
偈颂一百零四首 其十四
释绍昙（宋代）

水牯牛，偏捩拗。酷暑云林，恣情𨁝跳。山前祖父田园，忍见离离荒草。

秋风正要及时耕，脱落鞭绳无鼻窍。去住自如，收放在我。

牧笛声声送暮霞，故家深入千峰杳。呜咿呜咿，莫教忘却来时道。
挽太学正节先生徐应镳
何梦桂（宋代）

国破君亡一死宜，绝怜儿女死如饴。
龙池久负娲皇誓，蛙坎空如烈士悲。
洗骨不污唐门馆，沥心无愧赵孤儿。
北行多少生还客，休向梯云读墓碑。
送萧正字往蔡州贺裴相淮西平
姚合（唐代）

相府旌旄重，还邀上客行。今朝郭门路，初彻蔡州城。

从马唯提酒，防身不要兵。从来皆作使，君去是时平。
以堰事走永康宿金马早行见雪山排霄极明丽因
程公许（宋代）

雨响清客梦，雨晴催客行。
迥野晓寥落，界天玉峥嵘。
银海眩双照，琼钩对孤明。
英云强吐吞，杲日还晶荧，
邂逅得奇观，瞻相惬幽情。
意疑邃古初，立极扶西倾。
谁知色险外，复有蓬婆城。
青天危挽输，剽攘加怖惊。
奏函籲众慼，仁言韪宗英。
早愿虎口夺，少纾鲂尾赪。
不劳严仆射，分弓窥敌营。
乙卯七月十六日忽报罢任
李复（宋代）

掩关忽报被刑书，自笑无堪涉世疏。
白昼曾闻惊市虎，残灰今见祸池鱼。
莫嗟静影逢沙矢，犹恐余猜及鼠蔬。
逆境自观还自喜，片心无碍一舟虚。
到贵州
赵希迈（宋代）

涉历长亭复短亭，兼旬方抵贵州城。
江从白鹭飞边转，云在青山缺处生。
家务每因官事废，诗篇多向客途成。
耕桑尽自无荣辱，却悔当年事短檠。
答吴和二绝
苏辙（宋代）

三间浰水小茅屋，不比麻田新草堂。
门我秋来气如火，此间何事得安康。
琴曲歌辞。龟山操
韩愈（唐代）

龟之气兮不能云雨，龟之枿兮不中梁柱，

龟之大兮只以奄鲁。不将隳兮哀莫余伍，

周公有鬼兮嗟余归辅。
和沈仲一北湖十咏·萱竹堂
陈傅良（宋代）

萱草须锄莫放深，竹须剪伐待成林。
一花一叶皆相附，要使儿孙识此心。
送程给事知越州
陈睦（宋代）

孔戣佳政在番禺，严助终年厌直庐。欲解尘缨临曲水，忽惊计吏拜高车。

行归天上参鹓侣，暂向江边驻隼旟。正想题诗凭郡阁，秋波绿净落芙蕖。
乍归九首
刘克庄（宋代）

官满无南物，飘然匹马还。
惟应诗卷里，偷画桂州山。
东坡石钟山记墨迹
杨弘道（元代）

先生元丰后，笔法陵晋汉。
摹拟遍天下，真伪纷相半。
尝经石钟山，作记濡柔翰。
流落百年间，水渍颇坏烂。
从何得此本，装轴成珍玩。
卷舒眼增明，百伪莫能乱。
梦奠微言绝，笺注多乖叛。
先生传家学，论著入条贯。
新经出王氏，但付一笑粲。
水经文简省，陋者亦欺谩。
事在耳目外，未可以臆断。
李渤姑无论，道元亦足叹。
吴侍郎挽词二首 其二
刘敞（宋代）

临汝休车骑，治中愧后门。平生一倾盖，谈笑极忘言。

契阔声尘远，差池岁月奔。匣中宝刀赠，知辱故交恩。
江门
通凡（明代）

未出海门国，遥遥见城郭。
江风四月寒，衲衣尚嫌薄。
高帝
真山民（宋代）

未央前殿养亲时，想记当年俎上危。
借问杯羹何等语，如今安用玉卮为。
和孟逸人林下道情
贾岛（唐代）

四气相陶铸，中庸道岂销。夏云生此日，春色尽今朝。

陋巷贫无闷，毗耶疾未调。已栽天末柏，合抱岂非遥。
梅花百咏 其十六 西湖梅
冯子振（元代）

苏老堤边玉一林，六桥风月是知音。任他桃李争欢赏，不为繁华易素心。
耆英会诗
楚建中（宋代）

自顾颓龄七十馀，久惭顽钝费洪炉。
归逢大老耆年会，衰朽形骸愧画图。
京师十景图诗 其五 玉泉垂虹
倪岳（明代）

曾探山罅汲深清，一曲泉流玉色明。偃蹇虹霓云外影，琤琮环佩月中声。

飞空疑欲成朝雨，漾日从教报晚晴。东接天潢知不远，万年长绕凤凰城。
隋堤
秦韬玉（唐代）

种柳开河为胜游，堤前常使路人愁。阴埋野色万条思，

翠束寒声千里秋。西日至今悲兔苑，东波终不反龙舟。

远山应见繁华事，不语青青对水流。
早春过七岭，寄题硖石裴丞厅壁
萧颖士（唐代）

出硖寄趣少，晚行偏忆君。依然向来处，官路溪边云。

兹路岂不剧，能无俗累纷。槐阴永未合，泉声细犹闻。

弥叹春罢酒，牵卑从此分。登高望城入，斜影半风薰。
独夜
张嵲（宋代）

山月娟娟静，山烟漠漠轻。
茅檐无一事，独听夜江声。
十月二十日
马廷鸾（宋代）

太乙宫前戎马乡，思成门外野蒿场。
山中一瓣心香在，独遣孤臣病著床。
贞节堂柏
陈献章（明代）

柏下拜群孙，年华柏既尊。皇风动高盖，圣泽溉深根。

一事堪诗传，千年仗鲁论。撑空疑有力，印月自无痕。

日出江门近，春回海角暄。细香浮竹院，深色映篱门。

身谢看花坞，家贫卖酒村。陶然绿阴处，高枕弄吾丸。
高山流水 黄钟商丁基仲恻室善丝桐赋咏，晓达 音吕，备歌舞之妙
吴文英（宋代）

素弦一一起秋风。写柔情、都在春葱。徽外断肠声，霜霄暗落惊鸿。

低颦处、剪绿裁红。仙郎伴、新制还赓旧曲，映月帘栊。

似名花并蒂，日日醉春浓。

吴中。空传有西子，应不解、换徵移宫。兰蕙满襟怀，唾碧总喷花茸。

后堂深、想费春工。客愁重、时听蕉寒雨碎，泪湿琼钟。

恁风流也称，金屋贮娇慵。
木犀花下怀石翁先生
张诩（明代）

木犀香透越山云，记得根从海上分。恨杀西风夜来恶，一枝摧处正愁君。
和程给事赠虞道判六首
秦观（宋代）

汉武游心缥缈间，文成五利尽登坛。
何如屈曲韩夫子，不羡神君白玉丹。
何氏书堂
张镃（宋代）

谁云学宦不同源，人镜风流百世存。
想见当年临案牍，必无书限误成根。
咏声
韦骧（宋代）

寂寞曾非迹，能闻乃辨声。于人缘有感，在物本无情。

涛怒中秋盛，雷威百里惊。更论空谷答，至理自相倾。
接花
陈瓘（宋代）

色红可使紫，叶单可使千。
花小可使大，子少可使繁。
天赋有定质，我力能使迁。
自矜接花手，可奋造化权。
众闻悉惊诧，遣我屡叹呈。
用智固巧矣，天时可易欤。
我欲春采菊，我欲冬赏桃。
汝能栽接，汝汝巧亦徒劳。
雨露草必生，雪霜松不死。
不死有本性，必生亦时尔。
汝之所变易，是亦时所为。
时乎不可违，何物不随时。
驾幸太学赐衣
欧大任（明代）

桥门成礼佩锵锵，敕赐宫衣出尚方。照日拜时皆湛露，自天题处尽披香。

恩沾御沼双鸿鹄，光射彤楼五凤凰。橐笔西痈虽欲颂，小臣何以赞垂裳。
春日山居寄友人
周贺（唐代）

春居无俗喧，时立涧前村。路远少来客，山深多过猿。

带岩松色老，临水杏花繁。除忆文流外，何人更可言。
次韵和谢江陵杨县丞投赠四首
项安世（宋代）

径苔铺翠叶堆黄，生怕人来便踏伤。
病久养成心性懒，闲多衍得岁年长。
已拚故我忘俱尽，忽话当年喜欲狂。
莲荡稻田相对起，镜湖南北好风光。
同徐吕二子游西湖复次前韵五首
陈造（宋代）

天分天上灵河水，围作钱塘千顷湖。
未有风亭花月观，已夸胜境世间无。
约潘丈及小喻登楼玉台观木香酴醾
陈宓（宋代）

春前桃李谩纷纷，梅后冰标独有君。
莫将今日推明日，要看三分到七分。
裴公亭吟
李泂（元代）

朝游鸿濛津，暮出天坛东。手把天符书，笑逐黄眉翁。

翁行宛若飞空龙，倏烁万里生星虹。翻然为我一挥霍，楼观尽入青冥中。

是中泉石秋玲珑，泉下禹穴沧溟通。长林月色散轻雾，潭影下烛玻瓈宫。

坐来况值青春暮，一日千蛾献歌舞。水殿风翻凤髓香，浓绿迢迢出廊庑。

宫墙亦有裴公亭，溪毛映水连钱青。饮酣起舞岸巾啸，太行落日春冥冥。

太行西来几千里，我自南来浙江水。浙江潮回不寄君，只忆横空紫烟起。

岸烟起，空氤氲，不烦击石呼将军。我行慷慨谢公去，更欲长揖南溟君。

会稽山上落花里，扶携醉入千峰云。
送郭仪
倪谦（明代）

风雅三百篇，删定自鲁叟。齐韩毛郑流，笺训非一手。

千载何适从，异说互纷纠。不有紫阳翁，畴能撤其蔀。

至理焕以明，昭回粲星斗。坐令三代前，温柔见敦厚。

郭生英妙姿，好学志不苟。执经远相依，群疑藉分剖。

愧非万石钟，何由启撞叩。所喜务研精，不间辰与酉。

展卷鹰隼视，落笔龙蛇走。乃知牣其中，必在勤斯有。

京华岁将淹，思亲重翘首。别我向恒阳，升堂娱父母。

戏著莱子衣，满献椒花酒。再拜庆履长，敬祝期颐寿。

方今际休明，麟凤在郊薮。期尔与之游，此意还知否。

新春景暄妍，和风散虚牖。毋为中道捐，亏篑同培塿。
入邑问炊中云招王希圣起龙三首 其三
许月卿（宋代）

箪瓢不改乃真豪，之子胸中志自高。本自无官彭泽柳，不知何世武陵桃。

窗前草色勤钻仰，堂上萱丛敬抑搔。好向中庸看未发，养成和气盎春醪。
采桑子
晏几道（宋代）

当时月下分飞处，依旧凄凉。也会思量。不道孤眠夜更长。

泪痕揾遍鸳鸯枕，重绕回廊。月上东窗。长到如今欲断肠。
颂古
释慧空（宋代）

楚王城畔水东流，淮海维扬是九州。
芦管一声春梦破，斜阳还在树梢头。
雪中寄魏衍
陈师道（宋代）

薄薄初经眼，辉辉已映空。
融泥还结冻，落木复沾丛。
意在千山表，情生一念中。
遥知吟榻上，不道絮因风。
忝在司水看治渭桥诗
庾信（南北朝）

大夫参下位。
司职渭之阳。
富平移铁鏁。
甘泉运石梁。
跨虹连绝岸。
浮鼋续断航。
春洲鹦鹉色。
流水桃花香。
星精逢汉帝。
钓叟值周王。
平堤石岸直。
高堰柳阴长。
羡言杜元凯。
河桥独举觞。
豫让桥
张孟兼（明代）

豫让桥边杨柳树，春至年年青一度。
行人但见柳青青，不问当时豫让名。
斯人已往竟千载，遗事不随尘世改。
断碑零落野苔深，谁识孤臣不二心。
豫让桥，路千里，桥下滔滔东逝水。
君看世上二心人，遇此多应羞愧死。
南华寺五首 其四
李昴英（宋代）

未参五祖已开山，合下全身此地安。不是香烟忘故里，衣留孔道要人看。
望金华山绝句四首 其二
赵蕃（宋代）

云蔽云开山祇然，画无能事著诗传。扁舟尽日无多厌，信手拈来亦漫编。
听庐山胡道士弹离骚
乐雷发（宋代）

吊湘谁解荐江蓠，忠愤泠泠写七丝。
愁绝九疑山下听，重华应许就陈词。
和董奉议喜雨
吕陶（宋代）

需云廿泽为时来，间作雄风鼓迅雷。信有威灵周阖境，应无偏党限枯荄。

满山和气卷舒易，一夜丰年消息回。愆亢霖霪皆吏责，幸凭神力庇凡材。
百七丈和篇有尽道温柔别有乡谁知绛阙水茫茫
许及之（宋代）

休厌黄鹂百啭声，诗翁亦是不平鸣。
中年怀抱悉离别，暇日亲朋好会并。
踏损落红无锦袜，吟成白雪有朱英。
栏杆徙倚空三叹，雨后斜阳写不成。
湖州亲旧
赵蕃（宋代）

搔首对青波，萧萧半欲皤。
不关年运迫，政为别离多。
落魄空长恨，飘零谩短歌。
残春与倦客，已矣更如何。
东庵院
韦骧（宋代）

闻说东庵在庐岳，浮屠百数独无双。堂阴翠色连危嶂，门外清无挹大江。

怪石巑岏坐龙虎，老松突兀树旌幢。何时得对幽佳趣，摆脱尘襟酒满缸。
秋日独游兰阴山五绝句 其一 兰阴山
胡应麟（明代）

午风吹芒鞋，独往忘日夕。指点山阿人，衡门在萝薜。
寓言
韦庄（唐代）

黄金日日销还铸，仙桂年年折又生。

兔走乌飞如未息，路尘终见泰山平。
和练江陶外史观僧艺植之作
区元晋（明代）

玄圃观僧种，多应异俗忙。避锄存蚁穴，注钵活蛙塘。

日暖花生色，烟和叶解黄。崇朝探紫翠，淑气满篮筐。
五显岭
沈树本（清代）

高峰入闽奇，飞路盘空幻。硖角隐堂皇，壁面压溪涧。

泄云生嵌窦，飘雨来转盼。𠿕𧇠滑难行，攀缘苦未惯。

进虞一步艰，坠有千丈患。战兢腰脚疲，牵挽衣裳绽。

前望怖啼狨，俯视羡归雁。险疑过秦关，危或逾蜀栈。

积阴何时开，叠嶂谁能铲？人无恋舟车，我将老葭薍。
浴象行
沈树本（清代）

瑶光之精照九真，奇兽天生好躯干。贡入虞廷受封号，朝仪熟躯无拘愞。

神威磥硊过熊罴，异状嵚崟陋貙犴。随时浣濯顺阳气，勾引倾城哄奇玩。

故人僦屋宣武门，邀我来观玉河畔。一笑登楼快倚栏，楼下千人万人看。

传呼都尉出西城，指点蛮奴踞南岸。羯鼓暄阗群象来，锦鞍结队红云烂。

鼓声初歇人语寂，并立沙汀卸羁绊。一人裸体骑一象，徐徐踏浪排鱼贯。

细刷四蹄及两牙，洗净尘污一身遍。水面浮来自在行，瀺灂盘涡才没骭。

翻身一跃入波底，疑堕蛟宫杳难唤。隔浦俄惊浪拍天，波心突出银涛乱。

蛮奴依旧跨肩头，观者魂摇共嗟叹。也似吴儿石作肠，潮头出入全无惮。

往来盘舞复几回，扬沫飞涎绕云汉。连蜷修鼻吼长风，老鱼瘦蛟皆远窜。

浴罢依然上锦塘，赤罽重装日将旰。成群归锁御房深，明日宫门须待旦。

油壁花骢影渐稀，风吹十里香尘散。濛濛楼角翠浪流，西山扫黛横天半。
思归二首 其二
华镇（宋代）

二顷何时有，乡园且结庐。凭轩见岩壑，闭户得琴书。

雪幌冬炉暖，风窗夏簟虚。非才甘退缩，不是傲簪裾。
骤雨
刘敞（宋代）

炎日大冶沸，清风愁意苏。黑云过山岳，白雨覆江湖。

彷佛鬼神战，腾凌车骑趋。森然异气象，真复慰泥涂。
题灞西骆隐居
许浑（唐代）

志凌三蜀客，心爱五湖人。co死酒中老，谋生书外贫。

扫花眠死榻，捣药转溪轮。往往乘黄牸，鹿裘乌角巾。
感事四首
欧阳修（宋代）

莫笑学仙人，山中苦岑寂。
试看青松鹤，何似朱门客。
朱门炙手青，来者无时息。
何尝问寒暑，岂暇谋寝食。
强颜悦憎怨，择语防仇敌。
众欲苦无厌，有求期必获。
敢辞一身劳，岂塞天下责。
风波卒然起，祸患藏不测。
神仙虽杳茫，富贵竟何得。
陶佥宪约游厓山立张陆公祠
陈献章（明代）

西风吹桂楫，公泛两厓间。落日看碑过，中流掩袂还。

迹留新栋宇，名落旧江山。二百馀年下，谁无一日閒。
答外
龙辅（宋代）

郎书来问近何如，性癖如郎只似初。
忍冷临风因爱雪，抱疴点烛为看书。
岁暮独酌感怀
陆游（宋代）

明时频忝武夷僊，俯仰人间只自怜。
总角回思如昨日，挂冠过自已三年。
病多晴日思行药，睡少清宵学坐禅。
更叹衰孱不禁酒，地黄一盏即颓然。
湘中馆
胡宏（宋代）

馆瞰潇湘画不成，波澜入海是通津。
风吹枕席清无梦，烟覆江城晓变春。
柳色几回轻别首，梅花偏见远征人。
谁能不逐红尘去，到处分明认得身。
塞上曲 其二
陈鸿寿（清代）

弓弯霹雳射天狐，惊落双雕万众呼。好语将军休见妒，凌烟曾见几人图。
彭城行
文天祥（宋代）

连山四围合，吕梁贯其中。
河南大都会，故有项王宫。
晋牧连杨大，虎视北方雄。
唐时燕子楼，风流张建封。
西望睢阳城，只与汴水通。
太平黄楼赋，尚能想遗风。
迩来百馀年，正朔归江东。
遗民死欲尽，莽然狐兔丛。
我从南方来，停骖抚遗踪。
故河蓄潢潦，荒城翳秋蓬。
凄凉戏马台，憔悴巨佛峰。
沧海变桑田，陵谷代不同。
朝为朱门贵，暮作行旅穷。
乘除信物理，感慨击所逢。
古来贤达人，一醉万虑空。
如此独醒何，悲风逐征鸿。
送牛给事领敕命还南京三首 其一
薛瑄（明代）

趋朝北阙近臣回，送别南风祖席开。玉佩暂辞鹓鹭侣，画船行近凤凰台。

江山爽气临官署，星斗清光接泰阶。此去超迁应有日，中朝属望想重来。
咏同心芙蓉
杜公瞻（隋代）

灼灼荷花瑞，亭亭出水中。
一茎孤引绿，双影共分红。
色夺歌人脸，香乱舞衣风。
名莲自可念，况复两心同。
告别子通
李之仪（宋代）

谢庭兰玉旧闻名，早岁风流接二兄。白璧无瑕尊士望，青云有路蔼乡评。

箪瓢弗改真天乐，簪绂相高半学生。授馆不为经宿去，知心黄宪异袁闳。
寄友人
陈瓘（宋代）

行人征辔路西东，霜叶翩翩舞乱红。
晓色冥蒙溪浸月，阴容黯澹马嘶风。
浮生信若萍随浪，远意徒惊鸟在笼。
万事欲穷须握手，尺书相问愧匆匆。
咏芍药 其二
刘才邵（宋代）

人言花似征鞍色，嫩紫茸茸个样奇。不道征鞍似花染，临岐聊欲问何离。
偈颂一百一十七首
释绍昙（宋代）

兆应丰年，单明一色。
玉作楼台，银连巷陌。
新晴人喜贺元正，不识春山头并白。
送耕甫弟赴补
杜范（宋代）

所性常存存，危者惟人心。
子才秀吾宗，一歕凡马喑。
俊快恐易蹶，谨勿轻千金。
贤关集多士，辔策方骎骎。
功名亦漫尔，培护在资深。
我尝评京华，真是秽浊林。
绳约稍自宽，一纵不可寻。
蚤夜贪倚门，翼翼如有临。
亟归慰慈抱，毋浪花边吟。
常武篇贺中丞常公遣师西征大捷五十韵
王弘诲（明代）

赫赫中丞贵，煌煌东省联。名高三楚俊，望绝百寮先。

侍圣登青三，斋心献素笺。文墀翩独步，丹地划孤骞。

枫陛仪鸿渐，槐阶待骏迁。虎符分重镇，熊轼授专权。

白简迎霜动，乌台借月圆。句吴瞻露冕，于越仰台躔。

南国氛常净，西陲警乍传。脱巾初聚蚋，建鼓遂滔天。

羽檄徵兵急，辕门选将填。拊髀思哲彦，借箸赖名贤。

耿贾图匡济，萧曹共斡旋。同心并秦越，戮力效鹰鹯。

国步纾时急，宸衷鉴德虔。五兵申号令，九塞籍夤缘。

铁骑兼程进，铜镳彻夜阗。前锋严校尉，后队肃楼船。

剑拂霜初冷，弓弯月正弦。衔枚过涿野，超乘度居延。

将出凶门勇，兵从死地全。如貅云阵合，饮马雪山颠。

晕气方鸣镝，严飙更折绵。囊沙潜附蚁，沉灶欲生蠙。

斩将壶浆应，登陴组练便。封堪尸筑观，流可血成川。

免狡悲逃窟，鱼穷泣逝渊。黄流河失险，赤帜壁无坚。

笞背中行伏，歼渠左纛悬。风清豺虎穴，电扫犬羊膻。

幕府誇殊捷，材官陋备员。谁云如尾应，直是濡头然。

南仲修戎日，东山振旅年。欢声来朔漠，喜色动甘泉。

三表谋高汉，千金客赴燕。筦枢知豹略，封拜卜鸢肩。

化瑟乾坤转，祥刀水陆剸。短狐今授首，丰豕莫张拳。

秬鬯扬休烈，彤弓锡御筵。镌铭声奕奕，归极道平平。

解网皇慈润，分茅圣泽偏。古称敦礼乐，今见止戈鋋。

霄汉忧虞轸，黎元疾苦骈。经纶公勉矣，薄劣我终焉。

邂逅承倾盖，襟期愿执鞭。铙吹喧露布，棨戟庆张旃。

作赋赓常武，能诗匪仲宣。麒麟须画阁，班马续青编。

伐自高千古，名应遍八埏。抒怀聊短什，清穆愧如椽。
新年
贾岛（唐代）

嗟以龙钟身，如何岁复新。
石门思隐久，铜镜强窥频。
花发新移树，心知故国春。
谁能平此恨，岂是北宗人。
西江月 继张孝纯韵
王恽（元代）

郢下空歌白雪，琴中谁听高山。人生何用钉疏顽。不过两盂日饭。梦到钓台老树，秋风闲煞渔竿。沙鸥无数点江干。知我忘机去慢。
渡沁水宿穆陵关
张盖（清代）

斜阳明晚渡，倦马踏寒云。岸动移舟影，沙喧落雁群。

山城秋似画，水市暮多闻。老客归心急，无眠到夜分。
遁溪
曹庭栋（清代）

胜国风流宛在兹，残山剩水忆栖迟。剧怜仲膝须眉古，鳞月堂前话旧时。
閒居杂咏三十二首·义
陈淳（宋代）

义人之正路，中实存羞恶。
要常由而行，不可离跬步。
东菑诗
王鏊（明代）

君岂东菑人，而事东菑役。带经和雨锄，抱砚临溪涤。

非菑安有畬，不耕固无穫。他年看秋成，千钟岂谋食。
岁除前一日病中作
王洋（宋代）

客寄他年又一乡，椒花随兴饮杯长。
病疑寒健销阴脉，愁怯苍杯笑酒觞。
去往自知身老大，经过长恨岁穷忙。
眼前儿女陪欢悦，年少从教中自强。
赠僧昭莹
沈廷瑞（唐代）

南北东西路，人生会不无。早曾依阁皂，又却上玄都。

云片随天阔，泉声落石孤。何期早相遇，乐共煮菖蒲。
沁园春（见王肯堂）
王奕（元代）

吾祖文中，曾于夫子，受罔极恩。有宇宙以来，春秋而后，三纲所系，万古常存。列国何时，东吴何地，十哲之中尚有言。况今也、与圣贤邦域，同一乾坤。

卑飞难傍天阍。但勃窣衔香拜圣门。要水看黄河，山登岱岳，鲁求君子，学究中原。虽有他人，不如同姓，仰止文星出禁垣。又安得，借蒙庄大瓢，酌泗水之源。
夜怀张逸人
释智圆（宋代）

默坐怀幽趣，谁知动郁陶。
窗虚残月在，天静少微高。
书去言难尽，眠来梦亦劳。
终期冒风雪，乘兴泛轻舠。
下直出溪边望答虞丹徒敬诗
何逊（南北朝）

夫君美章句。
席丈珍梁楚。
伊余忝摄官。
含毫亦禁阻。
直庐去咫忝。
心期得宴语。
休沐乃幽栖。
别离未几许。
伫立日将暮。
相思忽无绪。
溪北映初星。
桥南望行炬。
九重不可越。
三爵何由举。
东湖留题 鹭下亭
黄裳（宋代）

白鹭下遥水，青铜绝纤埃。窥鱼风色定，移渚客声来。

事傃明明遣，樽临渺渺开。静怜閒意好，为过夕阳回。
斑竹（得之湘流）
元稹（唐代）

一枝斑竹渡湘沅，万里行人感别魂。

知是娥皇庙前物，远随风雨送啼痕。
抱膝吟
于石（宋代）

治乱古来有，英雄今岂无。
人情云聚散，世态草荣枯。
事定见天理，时艰识丈夫。
山川渺何许，烟雨暗平芜。
留题开元寺水阁 其一
袁启旭（清代）

独游寻往迹，亭榭失芳菲。菜甲经春长，鱼苗过雨肥。

铜瓶沈碧井，石碣断台矶。只有空梁燕，年年他自飞。
分寄方广避乱诸缁侣八首 其八
王夫之（明代）

饥将觅食无方向，饱我山中瓜果根。一片寒香入骨里，直令清绝是师恩。
酬铦朴翁梅花 其二
释居简（宋代）

未利山矾亦可人，圣之和与圣之清。由来风物须弹压，故遣孤芳集大成。
黄颊山
王绩（唐代）

别有青溪道，斜亘碧岩隈。崩榛横古蔓，荒石拥寒苔。

野心长寂寞，山径本幽回。步步攀藤上，朝朝负药来。

几看松叶秀，频值菊花开。无人堪作伴，岁晚独悠哉。
次韵蒲大受书怀十首
郭印（宋代）

愤时唯泯默，忧国漫咨嗟。
上略思黄石，中原望翠华。
散才甘社栎，击迹类匏瓜。
世事无穷尽，吾生得有涯。
偶书
邹浩（宋代）

去年端午尚京居，骨肉团栾奉板舆。今日菖蒲还荐酒，犹于岭表待文书。
题倅厅吏隐堂
赵众（宋代）

满耳江声满目山，此身疑不在人寰。
民含古意村村静，吏束刑书日日闲。
醉赠宫主许存道
陈振甫（宋代）

我到洞天双眼明，凭虚不觉骨毛轻。
更有清幽许存道，为写高山流水声。
偈
释谷泉（宋代）

今朝甚好雪，纷纷如秋月。
文殊不出头。普贤呈丑拙。
涧上 其三
韩淲（宋代）

雨后蝉声占夕阳，树疏林隙见云光。栖迟转觉秋来好，山里西风分外凉。
过高平县
李复（宋代）

蚩尤食昴乘鬼车，韩国为窟秦为蛇。
韩人畏蛇渡河走，杀气吹为邯山斜。
秦鼓一击赵括死，四十万人坑黄沙。
白日忽落天地黑，鸮衔碧火来人家。
至今野土尽血色，古镞渍血生铜花。
髑髅衔恨骨不朽，千岁开口生齿牙。
秦怒垂涎急饥腹，孱赵轻搏婴其毒。
折戟沉枪铁半消，洗磨赤璺曾封肉。
冤气不绝起凄风，满眼山川无草木。
昼阴夜惨少行人，愁雨荒烟闻鬼哭。
秦兵扫荡六国尘，兵祸弗戢须焚身。
博浪金椎击不死，亡秦终是韩国人。
荔支 其五
梁以壮（明代）

游人未必知成熟，一见频思十八娘。鹿角解时方可媚，槿花开后始生香。

团团圭璧深藏液，浅浅芙蓉艳借裳。怪得相如当日病，茂陵无尔渴偏长。
赠良介庵上人
陶宗仪（明代）

开士传来竺国灯，蓦然悟道在闻声。鲸音宝梵岩花落，垆篆蒲团海月生。

静扫六尘无染著，要观一性本圆明。何时借我袈裟地，试把宗乘与细评。
阁夜
杜甫（唐代）

岁暮阴阳催短景，天涯霜雪霁寒宵。
五更鼓角声悲壮，三峡星寒影动摇。
野哭千家闻战伐，夷歌数处起渔樵。(千家 一作：几家)
卧龙跃马终黄土，人事音书漫寂寥。(音书 一作：依依)
状江南。季春（共十二咏，丘丹等同赋，各见本集）
严维（唐代）

江南季春天，莼叶细如弦。池边草作径，湖上叶如船。
送别
周行己（宋代）

人生如断蓬，万里忽相值。会日常苦难，别日常苦易。

十年闻子名，未识已心醉。我友岂不多，爱子好心地。

身小胸胆大，面目无邪气。磊磊栋梁姿，温温瑚琏器。

人物衰落尽，百马逢一骥。我怀未倾倒，离别已复至。

天寒霜正繁，山险道不利。君行独何为，百里求自试。

愿持孝友资，发为恻隐治。上马且勿难，吾民伫嘉惠。

他年庙堂上，举此亦不异。强饭数寄书，待尔慰穷悴。
别甑山
韩翃（唐代）

一身趋侍丹墀，西路翩翩去时。

惆怅青山绿水，何年更是来期。
寒菜
梅尧臣（宋代）

畦蔬收莫晚，圃吏已能使。
根脆土将冻，叶萎霜渐浓。
不应虚匕筹，还得间庖饔。
旨蓄诗人咏，从来用御冬。
颂石头和尚草庵歌
释印肃（宋代）

不属中间与内外，独卧孤峰谁作对。
龙天百万有谁知，金色头陀笑裹会。
送圆音禅友主席丹霞 其四
成鹫（清代）

没藏身处却藏身，不为人时正为人。我欲似君难得似，肯因离合别疏亲。
梅坳题石 其一
简耀（明代）

曾醉荷筒泛绿潮，吴姬歌舞笑相邀。风飘轻袂香初冷，雨褪残妆魂未招。

潭比薛涛花作岸，坡连苏小玉为桥。猿啼巫峡青青冢，裘马王孙不惮遥。
季元衡寄示三池戏藁
韩元吉（宋代）

文彩风流冠一时，三池聊作凤凰池。
新诗到处传桐叶，丽唱他年满竹枝。
归梦故应怀古括，清谈还喜对峨眉。
玉堂待草山东诏，解缆春江莫放迟。
何亨老筑堂里第榜曰安虚盖取司马子微不受外不逐外之说属某赋诗以见意云
沈与求（宋代）

幻境如群狙，喜怒眩名实。怜渠千劫迷，堕此一念失。

世路波涛翻，时事风雨疾。胡为随物迁，坐此方寸窒。

使君超世姿，轩裳起儒术。神交赤城仙，妙解穷隐密。

向来心泰然，初不计升黜。危堂榜新颜，要以名自律。

窗扉敞深明，空华乱初日。变灭惊须臾，蔽亏隔纤悉。

了知内观融，天光发虚室。山林猿鹤俦，廊庙鹓鸾匹。

静躁涂或殊，出处心本一。清都五城开，真仙罗辅弼。

行矣朝紫皇，启沃造前膝。功名戏剧成，志愿谈笑毕。

它年容买邻，傥不傲蓬荜。
偈五十三首 其四十九
释克勤（宋代）

突出难辨，久参未免躇蹰。信手拈来，后学那知端的。

金风扇物，拈露垂珠。雁过长空，蛩吟幽砌。一一七穿八穴，明明百匝千重。

何必棒喝交驰，方论照用。直下悬崖撒手，便有恁么人么。

见义不为非勇士，临危不变始惊群。
过访吕巾石翁值其大耋寿用韵三首 其三
庞嵩（明代）

沙贝留芳躅，江门峙钓台。万年洙泗泽，一派石塘开。

不老朱颜在，宁因白发催。况多沂点伴，信足是蓬莱。
寄题雄州宴射亭
胡宿（宋代）

北压三关气象雄，主人仍是紫髯翁。樽前乐按摩诃曲，塞外威生广莫风。

龙向城头吟画角，雁从天末避雕弓。休论万里封侯事，静胜今为第一功。
过张氏水亭
释居简（宋代）

到岸不多遥，晴初雪未消。茆檐虽傍水，人影不随潮。

鹊占寒枝喜，鱼从落日跳。丹枫莫吹尽，我欲系兰桡。
富池镇上感怀
董嗣杲（宋代）

荒村风物几嗟吁，鬼笑陈人旅更孤。
鸦黠待船抛食饱，骨灵撑岸蚀泥枯。
酸肠百结攒年里，古镇三叉截路隅。
平漠展残斜日赤，有书无雁过西湖。
句 其六
韩驹（宋代）

麦天晨气润，况复雨频频。
临江仙
山主（元代）

鸡叫五更天欲晓，金镜震地声幽。祥烟轻韵罩清楼。

盈空瑞气，幽静碧云收。

因识夜明如意宝，人人个个圆周。区区休要外边求。

回光返照，一念万缘休。
六十一自寿 其二
陈献章（明代）

孤子今来六十一，慈亲己过八旬三。旌书门外题新榜，拭泪床旬换旧衫。

少有菑畬供俯仰，不妨渔钓老东南。些儿别作长生计，岩畔丹书有两函。
道傍丛祠榜云老人庙
张镃（宋代）

里俗崇祠想报功，袍鞾包裹雪髯翁。
休嗟事始无人识，纵有丰碑亦是空。
空梁落燕泥
顾况（唐代）

卷幕参差燕，常衔浊水泥。为黏珠履迹，未等画梁齐。

旧点痕犹浅，新巢缉尚低。不缘频上落，那得此飞栖。
春游湖
徐俯（宋代）

双飞燕子几时回？夹岸桃花蘸水开。
春雨断桥人不渡，小舟撑出柳阴来。(渡 一作：度)
嵩岳十四韵
魏野（宋代）

东西南北岳，峻极尽难群。
有感生贤相，无偏像圣君。
四方观玉像，万壑绝妖氛。
影入周公侧，声曾汉后闻。
民居依巨荫，敕祭答珠勳。
洞府高低接，都城左右分。
烟浮巢父子，岚湿许由坟。
顶阔星难转，岩高日易曛。
薜萝藏隐逸，瀑布溅耕耘。
帝籍颁新读，天香降庙焚。
石危名启母，柏大号将军。
献寿临双阙，呈祥出五云。
将仙存旧迹，封禅验遗文。
终待移家住，闲眠乐放勳。
杂记草木九首 其六 萱草一
朱熹（宋代）

春条拥深翠，夏花明夕阴。北堂罕悴物，独尔澹冲襟。
江湖集钱塘刊近人诗
韩淲（宋代）

才华未若一杯酒，行业尚贪千首诗。今贵几何名得志，古贫最底谓知时。

雕残沈谢陶居首，披剥韦陈杜不卑。谁把中兴后收拾，自应江左久参差。
西苑诗十首 其四 琼华岛
马汝骥（明代）

碧池悬帝阙，琼岛入仙家。洞口流云气，星涛涌日华。

桃源虚岁月，蓬海复尘沙。绣殿游天女，燕支映夕霞。
玉楼春
蔡伸（宋代）

碧桃溪上蓝桥路。寂寞朱门闲院宇。粉墙疏竹弄清蟾，玉砌红蕉宜夜雨。

个中人是吹箫侣。花底深盟曾共语。人生乐在两知心，此意此生君记取。
题城南书院三十四咏 其二十二
张栻（宋代）

阴阴松竹影自转，午枕无人到北窗。何许狂风来动地，梦回波浪汹春江。
苏洵员外挽辞二首 其一
韩琦（宋代）

对未延宣室，文尝荐子虚。书方就绵蕝，奠已致生刍。

故国悲云栈，英游负石渠。名儒升用晚，厚愧不先予。
挽方躬明运使 其一
孙应时（宋代）

少学真山立，中年久陆沉。斗牛光淡荡，湖海气雄深。

晚节储边策，平生许国心。呜呼死诸葛，松柏坐萧森。
秋怀十首
韩元吉（宋代）

朝行佛屋鱼千里，暮借僧床鷯一枝。
窗下秋虫解人意，似怜羁客伴哦诗。
次韵程少卿暮春
陈襄（宋代）

才觉逢春春又还，风光摇荡客心阑。
宫花不见姚黄蕊，苑茗初尝叶白团。
擥照只惊霜鬓改，寻幽宁放马蹄乾。
夜来遍遍韩王宅，犹喜芳菲百般。
咏门上画松，上元、王、杜三相公（一作崔峒诗）
钱起（唐代）

昔闻生涧底，今见起毫端。众草此时没，何人知岁寒。

岂能裨栋宇，且欲出门阑。只在丹青笔，凌云也不难。
和运使学士浣花亭
葛琳（宋代）

井络西南区，成都号佳丽。锦城十里外，景物居然异。

傍萦浣花十，中开布金地。杜宅岿遗址，任祠载经祀。

自昔岁一游，有亭久摧废。将期汎舟会，先此留旌骑。

弗基矧肯构，后人莫予嗣。冠盖或戾止，风雨亡所庇。

我公至之初，行乐徇人意。柅车集宾组，幕天陈燕器。

苟弗谋高明，胡为革媮敝。鸠工度材用，奢俭求中制。

举从县官给，下靡秋毫费。巍然大厦成，甚于折枝易。

藩条息偃暇，时律清和际。落成及休辰，夙驾忻重诣。

群嬉逐使毂，杂处同蚕市。栋宇美可观，席筵陈有次。

芳樽既罢撤，綵舲爰登憩。夹岸布缇帟，中流喧鼓吹。

溯沿烟霭间，禽鸟共翔戏。都人与士女，叠足连帷被。

弄珠疑汉曲，浮觞均洛禊。晻晻日将暮，熙熙众皆醉。

恍入武陵源，却返尘寰世。自是毕遨赏，始复专民事。

农耕士就学，商贩工居肆。蜀邦生齿繁，衣食良艰匮。

三时急耕播，寸壤无遗弃。兹焉俾暇逸，所以慰勤瘁。

上赖天子心，慎重坤维寄。既择迩臣德，来秉诸侯瑞。

且命太史贤，出揽清澄辔。第务广教育，孜孜布仁惠。

匪图极聚敛，规规奉邦计。和气斯涵濡，群生皆茂遂。

乃跻富寿域，共乐升平治。不才备属僚，罔补公家利。

荫宇幸焉依，雅声惭善继。愿比召南篇，永歌棠蔽芾。
和崔象之紫菊
韩琦（宋代）

紫菊披风碎晓霞，年年霜晚赏奇葩。嘉名自合开仙府，丽色何妨夺锦砂。

雨径萧疏凌藓晕，露丛芬馥敌兰芽。孤标只取当筵重，不似寻常泛酒花。
洋州
蔡交（宋代）

武定新雄阃，丰宁旧奥墟。
地兼秦蜀美，川会汉洋纡。
翠垒环封岭，清流跃野渠。
安知下斜谷，别得上华胥。
干酒香村落，生金富里闾。
晴轩迎螮蝀，夜管送蟾蜍。
啼乌弦幽坞，芳花绣碧墟。
路飞游女盖，巷曳隐人裾。
陆会寻穿石，江遨揭聚鱼。
缴将藤解坼，耗用穀驱除。
双竹溪翁杖，柔芎壩户蔬。
镇留仙婿恨，岩邃佛人居。
照市成都锦，盈庠阙里书。
采茶惊雉鹧，护橘趁狨狙。
俗洽庭无讼，年丰廥有储。
大资州将懒，藐与世贤疏。
统总村何有，甘酣分有馀。
正宜心自怍，更有位谁如。
未执归田耒，犹乘集事车。
好于闲静处，积渐学樵渔。
治官舍后小圃种蔬大吟
湛若水（明代）

先哲家为山，予独爱坦夷。后园积土丘，铲高平其低。

我无治平术，仿井理蔬畦。纵横称疏密，南北方东西。

以兹如我心，周正无斜攲。抱瓮有代劳，桔皋遂忘机。

老夫自退食，随意行杖藜。非徒见生意，亦且调燮之。

培灌自时若，雨旸不可期。怀彼灌园翁，食力无忸怩。

利泽苟公溥，何必拔园葵。岂无废地力，而况暴殄为。

理蔬不愧高，理蔬不愧卑。不熟知时馑，举箸思氓疲。

天下尚多山，崎岖不可犁。安得尽经理，井授无流离。

岂止无流离，乡井无寒饥。饥寒不切身，礼义生天彝。

四方措兵刑，馨香格神祇。始知农圃事，是为太平基。

泉叟癸巳冬，理蔬作此诗。
八月十九日登雨花台
莫止（明代）

石子斓斑草半黄，幽林窄径转重冈。斜阳欲下鸟相唤，急雨乍收山更苍。

万里长江天设险，五云深阙地生光。昙花往事凭谁问，仰见皇图亿世昌。
桐庐道中泊舟候张东太不至
梁允植（清代）

维舟芳草岸，帆影乱澄江。山市斜通渡，岩花艳到窗。

狎入鸥泛泛，掠水燕双双。信宿期良友，孤怀对酒缸。
和吴仲庶龙图寄德仁致政比部二首
苏颂（宋代）

倦游城阙厌纷华，一棹南归出白沙。
簪绂弃来如释负，山林到处便为家。
流泉绕舍锵金玉，仙饵盈槃泛露霞。
珍重宗英嘉隐操，远裁清句重咨嗟。
江亭
陆游（宋代）

千载涛江上，书生诵所闻。
铸形尊越蠡，抉眼悼荆员。
高鸟冲烟没，轻舟压浪分。
何由从此逝，挥手谢诸君。
宿贾氏山房
黄溍（元代）

暝色苍茫赴远岑，独追灯火下荒浔。寒沙细水通幽径，修竹高荒走翠阴。

草草悲欢中夜语，悠悠醉醒百年心。石霜烟月寒无寐，坐听疏钟出二林。
太子深
徐钧（宋代）

擒虎临门事已休，独馀孺子不惊忧。
阁中危坐能宣令，略洗双亲入井羞。
入普州
项安世（宋代）

过尽昌州无数山，山开地辟见平田。
田中有麦元无米，比自昌州却可怜。
新晴
彭汝砺（宋代）

一雨凄凉夜，群阳发育春。风雷惊旧蛰，泥滓倦行人。

花秀千家囿，波添数尺津。新晴何处好，郊外草如茵。
已过吴江阻风上湖口二首 其一
杨万里（宋代）

五日姑苏一醉中，醉中看尽牡丹红。阻风只怕松江渡，过了松江却阻风。
寄陈伯耕二首
袁燮（宋代）

风梳雨沐厌驰驱，我马虺聩我仆痡。
惟有风流髯主簿，才高不肯混泥涂。
偈颂一百二十三首
释祖钦（宋代）

进则撞头磕额，退则堕坑落壍。
动则犯手伤锋，佛法何曾梦见。
咄，莫道仰山今日为人方便。
送先知客
释咸杰（宋代）

万里南来川藞苴，奔流度刃扣玄关。
项门戳瞎金刚眼，去住还同珠走盘。
斯岩庵
顾逢（宋代）

舣棹水之涯，重来访可师。
磬声连古寺，僧语隔疏篱。
果熟时抛地，花繁欲堕枝。
三年前到此，不记旧题诗。
九日与诸君饮
强至（宋代）

寒暑当递迁，日月会阳九。
绿鬓惊秋风，黄花泛樽酒。
行乐重此辰，登高命诸友。
古人感尘世，宜开笑歌口。
霜天晓角
程垓（宋代）

玉清冰样洁。几夜相思切。谁料浓云遮拥，同心带、甚时结。

匆匆休惜别。还有来时节。记取江阴归路，须共踏、夜深月。
由樵径登北高峰遂至韬光庵
释文珦（宋代）

鸟路欹倾不可登，攀缘直上最高层。
阴崖老树春无叶，古窦寒泉夏作冰。
斜抱江流萦翠带，乱山分脉走瓜藤。
云根细纪当年事，太守曾来访隐僧。
次沈节推送春韵二首
杜范（宋代）

佳人憔悴怯春衣，日暮楼高酒力微。
流水落花无限恨，一声杜宇又催归。
赵表之送梅并诗次韵四首
张嵲（宋代）

都缘老罢无筋力，不是萌心有爱憎。
他时聊作逢场戏，分谤图知我亦曾。
宿小沙溪
杨万里（宋代）

树捧山烟补缺云，风揉花雨作香尘。
绿杨尽道无情著，何苦垂条拂路人。
薛田察院洎寿师同宿三门开化院
魏野（宋代）

绣衣蕙带方袍客，身计虽殊性共閒。
同宿河心山顶寺，数宵无一事相关。
灯夕二首
刘克庄（宋代）

本子流传自柳荣，着行线彩斗鲜明。
似从傀儡家传出，又说熙河帅教成。
边地烽烟差向里，中州灯火尚承平。
何尝夜夺崑崙隘，真为君王奏凯声。
奉和圣制登降圣观与宰臣等同望应制
王维（唐代）

凤扆朝碧落，龙图耀金镜。维岳降二臣，戴天临万姓。

山川八校满，井邑三农竟。比屋皆可封，谁家不相庆。

林疏远村出，野旷寒山静。帝城云里深，渭水天边映。

佳气含风景，颂声溢歌咏。端拱能任贤，弥彰圣君圣。
庚子正月吴子往见过同访高存之于漆湖
归子慕（明代）

令节思故人，流光惧蹉跎。
心在隰桑篇，三复当如何。
忽闻叩门隰，良友远见过。
携我访同志，诘朝鼓轻艖。
情殷无遥路，信宿逾关河。
依然漆湖上，春山渺晴波。
主人愉愉如，兼以风日和。
风和卷帘坐，开尊鸟来歌。
忘饮饮更适，不觉芳颜酡。
阶前山茶花，落英何其多。
戏题明皇照夜白图
丁鹤年（元代）

天上麒麟天下稀，月中几送八姨归。
君王寓目应追悔，误看乘鸾度羽衣。
颂古 其五十四
释道颜（宋代）

南泉不指净瓶，隐峰何曾泻水。从教打瓦钻龟，佛法不在这里。
小云栖石屋
吴震（清代）

一碧豁岩罅，仰窥如井深。泉源太古雪，天气四时阴。

红日不能到，白云何处寻？偶闻人语聚，满谷答清音。
送邓德咸刺史官沔阳
徐熥（明代）

楚江猿啸岂堪听，野水连天过洞庭。夜月褰帷逢汉女，秋风行部吊湘灵。

九疑峰色参差碧，三峡云光黯淡青。君去不愁难寄远，萧萧兰芷满寒汀。
添鱼具诗。箬笠
皮日休（唐代）

圆似写月魂，轻如织烟翠。涔涔向上雨，不乱窥鱼思。

携来沙日微，挂处江风起。纵带二梁冠，终身不忘尔。